രക്തസാക്ഷിപ്പട്ടികയില്നിന്ന് ഒഴിവാക്കുന്നത് വഞ്ചനാപരമെന്നു കെപിസിസി തിരുവനന്തപുരം: വാരിയംകുന്നത്ത് കുഞ്ഞഹമ്മദ് ഹാജി, ആലി മുസലിയാര് എന്നിവരടക്കം മലബാര് വിപ്ലവത്തില് പങ്കെടുത്ത 387 പേരെ സ്വാതന്ത്ര്യസമര രക്തസാക്ഷിപ്പട്ടികയില്നിന്ന് ഒഴിവാക്കാനുള്ള ചരിത്ര ഗവേഷണ കൗണ്സിലിന്റെ തീരുമാനം നീചവും നികൃഷ്ടവും വഞ്ചനാപരവുമാണെന്ന് കെപിസിസി പ്രസിഡന്റ് കെ. സുധാകരന്.സാമ്രാജ്യത്വ വിരുദ്ധ ശക്തികള്ക്കെതിരേ ഉജ്വല പോരാട്ടം നയിച്ച ജ്വലിക്കുന്ന ഏടാണ് മലബാര് വിപ്ലവം. ഇത്തരമൊരു സ്വാതന്ത്ര്യസമര പോരാട്ടത്തെ വര്ഗീയവത്കരിച്ചു കാണാന് സംഘപരിവാര് ശക്തികള്ക്കേ കഴിയൂ. ധീരനും സാമ്രാജ്യത്വ വിരുദ്ധ പോരാളിയുമായ കുഞ്ഞഹമ്മദ് ഹാജിയെ ഹിന്ദുവിരുദ്ധനായ വര്ഗീയവാദിയായും മഹത്തരമായ വിപ്ലവമുന്നേറ്റത്തെ വര്ഗീയ കലാപമായും ചിത്രീകരിക്കാനുള്ള നീക്കത്തിന്റെ ഭാഗമാണിതിനു പിന്നില്. ബിജെപിയുടെ രാഷ്ട്രീയ താത്പര്യം സംരക്ഷിക്കുന്നതിനു വേണ്ടിയാണ് ചരിത്ര ഗവേഷണ കൗണ്സില് ഇത്തരം ഒരു വിചിത്ര നിര്ദ്ദേശം മുന്നോട്ടുവച്ചത്. വാരിയംകുന്നത്ത് കുഞ്ഞഹമ്മദ് ഹാജി വര്ഗീയവാദി ആയിരുന്നില്ലെന്ന് ചരിത്ര ഗവേഷകര് സാക്ഷ്യപ്പെടുത്തുന്നുണ്ട്. ഒറ്റുകാരെയും ബ്രിട്ടീഷുകാരെയും സമരക്കാര് വകവരുത്തിയിട്ടുണ്ട്. അന്ന് ബ്രിട്ടീഷുകാരുടെ ഒറ്റുകാരായ സംഘപരിവാര് ശക്തികള്ക്ക് അതുകൊണ്ടാണ് അദ്ദേഹത്തെ ഉള്ക്കൊള്ളാന് കഴിയാത്തത്. ഭിന്നിപ്പിച്ച് ഭരിക്കുക എന്ന സാമ്രാജ്യത്വ തന്ത്രമാണ് വീണ്ടും ബിജെപി പയറ്റുന്നത്. 1921 ലെ മലബാര് സമരം ഖിലാഫത്ത് പ്രസ്ഥാനത്തിന്റെ ഭാഗമായാണ് ആരംഭിച്ചത്. മഹാത്മാ ഗാന്ധിയുടെ ആഹ്വാനപ്രകാരം ആരംഭിച്ച ഖിലാഫത്ത് പ്രസ്ഥാനം സ്വാതന്ത്ര്യ സമരത്തിന്റെ ഭാഗമായിരുന്നു. നെഹ്രുവിനെയും ഗാന്ധിജിയെയും ഉള്പ്പെടെയുള്ള ദേശീയ നേതാക്കളെയും അവരുടെ രാഷ്ട്രീയ സങ്കല്പ്പങ്ങളെയും അസഹിഷ്ണുതയോടെ നോക്കിക്കാണുകയും അസത്യപ്രചാരണങ്ങളിലൂടെ അപമാനിക്കുകയും ചെയ്യുന്ന സംഘപരിവാര് ശക്തികളില്നിന്നും മലബാര് സമരത്തെ തമസ്ക്കരിക്കാനുള്ള നീക്കത്തില് അത്ഭുതപ്പെടാനില്ല. മുസ്ലീം വിഭാഗങ്ങള്ക്ക് സ്വാതന്ത്ര്യ സമരത്തിലെ നിര്ണായക സ്വാധീനം സംഘപരിവാറിനെ അസ്വസ്ഥമാക്കുന്നതുകൊണ്ടാണ് ഇങ്ങനെ ഒരു നീക്കമെന്ന് ആരെങ്കിലും സംശയിച്ചാല് കുറ്റംപറയാനാകില്ലെന്നും സുധാകരന് പറഞ്ഞു.